Li Tirkiyê Çalakvan Daxwaza Lêpirsîna Derbarê Kuştina Rojnamevanan Dikin
Serokwezîrê Berê yê Tirkiyê Binalî Yildirim dibêje îdîayên Sedat Peker yên derbarê kurê wî nerastin.
Çalakvan û Komelên Parastina mafê rojnamegeran li Tirkiyê roja Yekşemê daxwaz ji berpirsên Tirkiyê kirin da ku jinûve lêpirsînek lezgîn derbarê îdîyaên endamekê çetegeriyê-mafiya tê naskirin li Tirkiyê derbarê kuştina rojnamevanan bikin yên ku di salên 1990an de hatine kuştin. Sedat Peker, yek ji berpirsên mafiyayê li Tirkiyê ku nihe li derve dijî endamên partiya AKPê ya desthilatdar bi gendelî û encamdana zincîreke tawanên cûda tawanbar dike ku di platforma Youtubê de ev sê hefteye diweşîne. Di tomareke herî nû de ku îro Yekşemê 23ê Gulanê hatiye weşandin. Îdîa dike ku rojnamevan Ugur Mumcu sala 1993ê ji aliyê wezîrê hundurîn yê wî wextî Mehmet Agar ve hatiye kuştin. Sedat Peker herwiha di tomara ku di Youtubê de hatiye weşandin de dibêje, rojnamevanê Tirk yê Qibrisî Kutlu Adali ji aliyê fermandarê leşkerî yê berê û berpirsekê Îstîxbarata Tirkî (MIT)ê Korkut Eken hatiye kuştin. Kutlu Adali ku bo rojnama çepgir Yeni Duzen li Nîqosya kar dikir sala 1996ê li ber derê mala wî hat kuştin û ketiye di lîsta kuştinên failê mechul de û kujerê wî nehatîye eşkere kirin. Nûçegihana Dengê Amerîka Xecîcan Farqîn raportek taybet derbarê îdîayên Sedat Peker de amade kirîye. Nûnerê RSF – Saziya Navnetewî ya Raportvanên Bêsinor li Tirkîyê Erol Onderoglu Yekşemê bang li berpirsên hikûmetê dike ku pêwîste lêkolîn derbarê îdîayên Peker de bêne kirin. Erol Onderoglu di hesaba xwe de weke nûnerê RSF li Tirkiyê dibêje divê jinûve lêpirsîn derbarê îdîayên Sedat Peker de, yên kuştina rojnamevan Uğur Mumcu û Kutlu Adalı de bêne destpêkirin û bêdeng nebin. Li aliyek din ku di îdîyaên Peker de behsa Erkam kurê Binalî Yildirim Serok Hikûmetê berê Yê Tirkiyê tê kirin û destê wî ligel mafiya heye û çûye Venezuela riya Kokayin vekirîye, Binali Yildirim, îdiayên ku kurê wî Erkan Yildirim çûye Venezuelayê da ku riya nû ya kokaînê diyar bike red kir û got "Kurê min ji kesên hewcedar re test û maske birine". Bînalî ku dilsozekî serokê Tirkiyê Recep Tayyip Erdogan e, gotiye îdîayên li dij lawê wî ne rastin. Peker gotiye Erkam kurê Binalî Yildirim, destî wî ligel trafîka mafiya naroktîkê ya di navbera Tirkiyê û Venzuela de heye. Ji hejî bîr xistinê ye ku îdîayên tomarên Sedat Peker rojeva Tirkiyê dagirtîye û bi taybet di mediya civakî de cihek berfireh dagîr kirîye. Hin şiroevakaran di mediya civakî de derbarê vê pirsê behsa dewleta kûr kirîye (derin devlet) ku siyasî li jêr sîbera delwetê bi çete û grûpên mafiya re û rêxistinên tawankariyê re kar dikin. Sedat Peker kesekî 50 salîye gelek caran hatîye girtin, vê dawiyê xwe weke layengirekî AKP dabû nasandin, lê sala 202ê reviyaye jiderve, tê gotin ku li Îmaratên Erebî yên Yekbûyî dimeîne.